Musoso 34: O Kúdia Kuobhe
UEJIIA ihi ia mu bonga athu bhoxi? Ia difuangana kála jeada. Ia zele, maji ki jeada; iexile kima kia kudia.
Kua bhitile kiá mbeji imoxi tundé akua Izalaiele kia tundile ku Ijitu. Ene akexile mu kikangalakata. Kuenhoko o kúdia kua tolele, kienhiki, o mundu uakexile mu dikola: ‘Tamanu se Jihova ua tu jibhile ku Ijitu. Kuenhoko tua kexile ni kudia kuoso ku tua-ndalele.’
Kienhiki Jihova uixi: ‘Nga-nda nokesa kúdia tundé ku diulu.’ Íii iene ia bhangele Jihova. Mu kimene kia kaiela, akua Izalaiele kia mono kima kia zele kia lauka, ene a dibhula mudiâ: ‘Kiki kima kiahi?’
Mozé uixi: ‘O kúdia kua mi bhana Jihova.’ Athu a kuixanene MANÁ. Ia uabhele kála mbolo io bhange ni uiki.
Mozé uambela athu, ‘Kala muthu u bonga ngó ia-nda tena kudia.’ A bhangele kiki mu imenemene ioso. Kioso kitua o muanha o maná i zunzumuka bhoxi.
Mozé uambe ué: ‘Kana muthu u bonga maná phala kizuua kiéngi.’ Maji saí athu ka belesela. Uejiia ihi ia bhiti? Mu kimene kia mukuá o maná ia bhakele, ia kuata mauindu ni ia kexile mu nuha kiaiibha!
Kizuua kimoxi ngó mu semana, Jihova ua tumina o mundu ku bonga o maná i soka phala izuua iiadi. Kiki kiexile o kizuua kia kasamanu. Jihova uambe kuma a tokalele ku bhaka kúdia phala kizuua kia mukuá, mukonda mu kizuua kia kasambuadi muéne ka-nda a bhana maná. Kioso kia bongo o maná phala o kizuua kia kasambuadi, ki ia kuate mauindu né ku nuha! Kiki kiexile madiuanu a mukuá!
Mivu ioso ia bhiti akua Izalaiele mu kikangalakata, Jihova ua adisa ni maná.
Makatukilu 16:1-36; Dialuilu 11:7-9; Josuué 5:10-12.
Ibhuidisu
- Mu fikula, ihi athu ia mu bonga bhoxi, ni kiebhi kia ixanene?
- Ilongesu iahi ia bhana Mozé ku mundu ia lungu ni maná ia tokalele ku bonga?
- Ihi iambele Jihova ku mundu ia tokalele ku bhanga mu kizuua kia kasamanu, ni mukonda diahi?
- Madiuanu ahi a bhangele Jihova, kioso athu kia bhakele o maná phala o kizuua kia kasambuadi?
- Mu thembu ikuxi Jihova ua disá o mundu uê ni maná?
Ibhuidisu ia mukua
- Tanga Makatukilu 16:1-36 ni Dialuilu 11:7-9.
Ihi idikisa o divulu dia Makatukilu 16:8, ia lungu ni ku xila o ikalakalu mu kilunga kia Jikidistá? (Jih. 13:17)
Mu kikangalakata, kiebhi akua Izalaiele akexile mu ku a lembalala izuua ioso kuma Jihova uakexile mu a tambula konda? (Mak. 16:14-16, 35; Mate. 8:2, 3)
Kijimbuete kiahi kia bhele Jezú kia lungu ni maná, ni mbote iahi i tu kala na-iu ku “mbolo ia diulu”? (Nzuá 6:31-35, 40)
- Tanga Nzuá 5:10-12.
Mu mivu ikuxi ia dile akua Izalaiele o maná, ni kiebhi kiki kiexile polova phala ene? Ihi i tu longa o disá didi? (Mak. 16:35; Dia. 11:4-6; 1 Kol. 10:10, 11)
kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn